ศบค.ยืนยัน ปิดด่านผ่านแดนสะเดาชั่วคราว หลังมีเจ้าหน้าที่ติดเชื้อโควิด-19 ประสานความร่วมมือมาเลเซียดูแลและควบคุมการแพร่ระบาดอย่างเต็มที่
ศบค.ยืนยัน ปิดด่านผ่านแดนสะเดาชั่วคราว หลังมีเจ้าหน้าที่ติดเชื้อโควิด-19 ประสานความร่วมมือมาเลเซียดูแลและควบคุมการแพร่ระบาดอย่างเต็มที่ นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. กล่าวถึงกรณีมีเจ้าหน้าที่ประจำจุดผ่านแดนสะเดา จังหวัดสงขลา ติดเชื้อโควิด-19 ว่า เพื่อป้องกันการแพร่เชื้อ ผู้บัญชาการทหารสูงสุด จึงสั่งปิดด่านสะเดาชั่วคราว เพื่อทำความสะอาดและให้ผู้ที่เดินทางกลับจากประเทศมาเลเซียเปลี่ยนไปใช้ด่านปาดังเบซาร์แทนชั่วคราว โดยล่าสุดมีผู้ที่ต้องกักกันตัวจากกรณีดังกล่าวรวม 142 คน มีทั้งเจ้าหน้าที่และผู้สัมผัสใกล้ชิด และขณะนี้อยู่ระหว่างการสอบสวนโรค เพื่อหาต้นเหตุการติดเชื้อ จะได้หาแนวทางป้องกันควบคุมต่อไป อย่างไรก็ตาม ทั้งไทยและมาเลเซียได้ร่วมมือกันอย่างเต็มที่ในการป้องกันและควบคุมสถานการณ์การแพร่ระบาดโควิด-19ทั้งนี้ยังมีคนไทยจากมาเลเซียที่ประสงค์จะเดินทางเข้าประเทศอีกจำนวนมาก หลายพันคน จึงขอความร่วมมือให้ปฏิบัติตามมาตรการคัดกรองอย่างเข้มงวด ทั้งการลงทะเบียนและใบรับรองแพทย์ เพื่อที่ไทยจะได้จัดลำดับและเตรียมสถานที่กักกันตัวให้เพียงพอ ซึ่งการเดินทางเข้าไทยในช่วงนี้อาจไม่สะดวก ดังนั้นหากท่านใดสามารถชะลอการเดินทางกลับได้และต้องการความช่วยเหลือให้ติดต่อสถานทูตไทยในมาเลเซีย เช่น การจัดหาถุงยังชีพ